Jörð í Öræfasveit , sem fór í eyði fyrir hálfri öld , er að lifna á ný . Ungt par , sem nýlega flutti í Öræfin , hefur ákveðið að breyta eyðijörðinni í sitt framtíðarheimili . Um þetta mátti fræðast í fréttum Stöðvar 2 . Skammt vestan Hofsness er búið að leggja nýjan veg og setja upp skilti sem á stendur Malarás . Þar er gamalt eyðibýli að byggjast á ný . Þau sem standa fyrir verkinu heita Guðný Diljá Helgadóttir og Þorsteinn Ingi Þorleifsson , og þau starfa bæði við ferðaþjónustuna í Öræfasveit . Enn má sjá rústir gamalla bygginga á Malarási . Ingólfshöfði sést fjær til hægri . Stöð 2 / Arnar Halldórsson . Guðný viðurkennir að það sé átak að byggja upp eyðijörð . „ Jú , þetta er nefnilega átak . Og það er ekkert grín að fá þetta allt saman ; vatn og rafmagn og búa til veg , þetta er allt saman mikið batterí , “ segir Guðný Diljá og segir þau staðráðin í að láta drauminn rætast . „ Sama hvað það kostar . Þó að það kosti blóð , svita og tár . “ Langafi og langamma Guðnýjar voru síðustu bændur á Malarási og amma hennar ólst þar upp . Þar er þó ekki ætlunin að stunda hefðbundinn búskap . „ Ég ætlaði alltaf að verða bóndi . En ég er hætt við . Ég ætla bara að verða ferðabóndi , “ segir hún . Hérna á framtíðarheimilið að rísa . Búið er að leggja rafmagn , vatnsleiðslu og koma upp litlu gámahýsi . Stöð 2 / Arnar Halldórsson . Að Malarási er þau búin að koma sér upp litlu gámahúsi sem þau geta gist í . „ Hugmyndin var sem sagt að setja þetta upp og prófa að búa þarna í smátíma og sjá hvernig við kunnum við okkur . Og byggja svo stærra hús þegar þar að kemur og þegar kannski fer að fjölga , “ segir Guðný Diljá og hlær . Fjallað var um gróskuna í Öræfasveit í þættinum „ Um land allt “ á Stöð 2 í kvöld . Fyrsti þéttbýliskjarninn er að verða til í Öræfasveit . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .